Resolucija [1]

o položaju v Demokratični republiki Kongo, zlasti na vzhodu države, in o njegovem vplivu na regijo

Skupna parlamentarna skupščina AKP-EU,

- na zasedanju v Kigaliju (Ruanda) od 19. do 22. novembra 2007,

- ob upoštevanju člena 17(2) Poslovnika,

- ob upoštevanju svojih prejšnjih resolucij o Demokratični republiki Kongo in regiji Velikih jezer,

- ob upoštevanju resolucij Varnostnega sveta Združenih narodov o položaju v Demokratični republiki Kongo in mesečnih poročil Generalnega sekretarja ZN o tej zadevi,

- ob upoštevanju resolucije Evropskega parlamenta z dne 15. decembra 2004 o razmerah na vzhodu Demokratične republike Kongo [2],

- ob upoštevanju Pakta za varnost, stabilnost in razvoj regije Velikih jezer, ki so ga v Nairobiju (Kenija) 16. decembra 2006 podpisali voditelji držav in vlad držav regije Velikih jezer,

- ob upoštevanju mednarodne konvencije o pravicah otrok z dne 20. novembra 1989, ki prepoveduje udeležbo otrok v oboroženih spopadih,

- ob upoštevanju poročila o misiji Skupne parlamentarne skupščine AKP-EU o opazovanju predsedniških in parlamentarnih volitev, ki so potekale v Demokratični republiki Kongo 30. julija in 29. oktobra leta 2006,

- ob upoštevanju skupnega ukrepa Sveta v zvezi z misijo Evropske unije (EU) za zagotovitev nasvetov in pomoči v okviru reforme varnostnega sektorja v Demokratični republiki Kongo,

- ob upoštevanju procesa Kimberly, ki si prizadeva za dokončno odpravo kroženja krvavih diamantov in izboljšanje vodenja v teh državah, bogatih z naravnimi viri, s preverjanjem in popolno objavo vseh plačil podjetjem in prihodkov, ki jih vlade ustvarjajo s prodajo nafte, plina in rud,

A. ker je zaradi več let trajajočega oboroženega spopada nastalo posredno in neposredno 4 milijone posrednih in neposrednih žrtev ter ker je to povzročilo razselitev najmanj 1,5 milijona ljudi, večinoma žensk in otrok, ter uničenje družbenogospodarske infrastrukture Demokratične republike Kongo,

B. ker zaskrbljeno ugotavlja, da je bilo od konca leta 2006 približno 300000 ljudi, ki živijo v pokrajini Severni Kivu, prisiljenih zapustiti svoje domove zaradi vojaških operacij, v katere so bile vpletene redne oborožene sile Demokratične republike Kongo, uporniška vojska odstavljenega generala Laurenta Nkunde in druge oborožene skupine, zaradi česar se je skupno število razseljenih ljudi povečalo na 800000,

C. ker je izjemno zaskrbljena zaradi vse večjega nasilja, vedno več kršitev človekovih pravic, posilstev in drugih oblik spolnega nasilja nad ženskami iz vzhodnih pokrajin Severni Kivu in Južni Kivu,

D. ker je globoko zaskrbljena zaradi stalnega in vse večjega nabora otrok vojakov na vzhodu Demokratične republike Kongo, ki ga izvajajo oborožene milice,

E. ker je zaskrbljena zaradi skoraj stalne negotovosti na vzhodu Demokratične republike Kongo, zaradi česar humanitarne organizacije civilnemu prebivalstvu ne morejo razdeljevati živil in osnovnih potrebščin, kot so zdravila,

F. ker prisotnost tujih oboroženih skupin, vključno z nekdanjimi ruandskimi oboroženimi silami (nekdanji FAR)/Interahamwe (demokratične sile za osvoboditev Ruande (FDLR)), ki še naprej nekaznovano izvajajo grozote, kot so umori, posilstva, mučenje in roparski pohodi, s čimer prisilijo civiliste, da se razselijo na vzhod Demokratične republike Kongo in v sosednje države, ogroža varnost, stabilnost in razvoj države,

G. ker dolgotrajnost oboroženih spopadov in oborožene uporniške skupine v regiji Velikih jezer pomenijo resno grožnjo miru, stabilnosti, demokraciji in razvoju regije; ker to ogroža sodelovanje med državami regije in onemogoča prizadevanja mednarodne skupnosti za nastanek živahnih in gospodarsko uspešnih demokratičnih držav v tej regiji ter izboljšanje življenjskih razmer zadevnega prebivalstva,

H. ker je zato nujno sprejeti vse potrebne ukrepe za končanje sporov, razpustitev oboroženih skupin in preprečitev vseh prihodnjih sporov, da se utrdita mir in demokracija, spodbujata stabilnost in razvoj regije za dobro počutje vseh ljudi v regiji Velikih jezer ter da se zakonitim institucijam Demokratične republike Kongo omogoči, da svojo energijo usmerijo v obnovo države, ki je bila med ponavljajočimi se vojnami uničena,

I. ker je mogoče mir in varnost v Demokratični republiki Kongo in regiji Velikih jezer doseči le z ustavitvijo grožnje, ki jo predstavljajo tuje in nacionalne oborožene skupine v Demokratični republiki Kongo in njihove politične organizacije, ter s popolno razorožitvijo vseh paravojaških skupin, ki ropajo po regiji,

J. ker Mednarodno kazensko sodišče raziskuje zločine, ki so bili morda storjeni v Demokratični republiki Kongo od leta 2004,

K. ker se upoštevajo obveznosti, ki so jih sprejeli vojaški voditelji Demokratične republike Kongo, Ruande, Ugande in Burundija na vrhu "Tripartite Plus" v Kigaliju 28. avgusta 2007, ter obveznosti, ki so jih 16. septembra 2007 sprejeli zunanji ministri teh držav, da bi vzpostavili mir z zaustavitvijo uporniških vojaških sil, ki so na zadevnih območjih; ker se upošteva skupna izjava zunanjih ministrov Demokratične republike Kongo in Ruande, izdana ob koncu zasedanja v Kinšasi 3. in 4. septembra 2007,

L. ker skupno sporočilo vlade Demokratične republike Kongo in vlade Ruandske republike o skupnem pristopu za ustavitev grožnje miru in stabilnosti v obeh državah regije Velikih jezer, ki sta ga 9. novembra 2007 podpisala zunanja ministra obeh držav ob posredovanju ZN in prisotnosti predstavnikov Združenih držav Amerike in EU, začrta nove možnosti za mir in sodelovanje med državami regije,

M. ker sta se predsednik Demokratične republike Kongo, Joseph Kabila, in predsednik Ugande, Joveri Museveni, srečala v Tanzaniji septembra 2007, da bi ob podpori ZN ustanovila skupno vojaško enoto za izgon upornikov iz vrst Gospodove uporniške vojske (LRA), ki povzročajo nestabilnost v regiji, ter začela skupne projekte za iskanje nafte,

N. ker ima Demokratična republika Kongo med drugim veliko naravnih rudnih bogastev in gozdnih virov, s katerimi je treba pazljivo in učinkovito upravljati, da se zagotovi gospodarski in družbeni razvoj države,

O. ker se upošteva sklep vlade Demokratične republike Kongo za pregled rudarskih in gozdarskih pogodb, podpisanih med vojno in v prehodnem obdobju,

P. ker se upošteva sklep vlade Demokratične republike Kongo za pregled rudarskih in gozdarskih pogodb, podpisanih med vojno in v prehodnem obdobju,

Q. ker nova ustava, ki so jo 18. decembra 2005 sprejeli prebivalci Konga, ponuja trdno podlago, ki je potrebna za gradnjo države na temeljih pravne države in resnično demokratične družbe,

R. ker so večstrankarske predsedniške in parlamentarne volitve, ki so potekale v Demokratični republiki Kongo 30. julija in 29. oktobra leta 2006, prebivalstvu znova dale upanje za obdobje miru, stabilnosti in gospodarske uspešnosti po številnih letih diktatorstva in vojne; ker se zdaj pripravljajo občinske volitve,

S. ker imajo vsi prebivalci Konga pravico do enake zaščite vladnih organov, zlasti v zvezi z varnostjo, osebno varnostjo in varnostjo premoženja,

T. ker je kongovski parlament nedavno sprejel zakon o statusu politične opozicije v Demokratični republiki Kongo, zato da se krepita demokracija in vloga politične opozicije pri vodenju države,

1. poziva vse sile, ki sodelujejo v sporih na vzhodu Demokratične republike Kongo, naj spoštujejo človekove pravice in mednarodno humanitarno pravo, prekinejo vse napade na civilno prebivalstvo in omogočijo humanitarnim agencijam, da pomagajo civilnemu prebivalstvu;

2. poziva, naj se kršitelji človekovih pravic, storilci vojnih zločinov, zločinov proti človeštvu, spolnega nasilja nad ženskami in nabora otrok vojakov prijavijo, identificirajo, postavijo pred sodišče in kaznujejo v skladu z nacionalnim in mednarodnim kazenskim pravom;

3. poziva vlado Demokratične republike Kongo in misijo Združenih narodov v Demokratični republiki Kongo (MONUC), naj zagotovita ustrezno raven varnosti za člane humanitarnih organizacij;

4. poziva vlade držav EU in AKP, Svet EU, Evropsko komisijo, ZN in Afriško unijo (AU), naj storijo vse, kar je mogoče, za zagotovitev učinkovite in zadostne pomoči prebivalstvu na vzhodu Demokratične republike Kongo ter prispevajo k odpravljanju humanitarne katastrofe;

5. izraža globoko zaskrbljenost v zvezi s položajem in številom ljudi, ki so razseljeni po državi, in številom beguncev v sosednjih državah ter poziva oblasti Demokratične republike Kongo in držav gostiteljic, naj storijo vse, kar je mogoče, da beguncem iz Konga olajšajo varno vrnitev, zlasti ob polnem sodelovanju s partnerji, kot sta Svetovni program za hrano ZN (WFP) in Visoki komisariat ZN za begunce (UNHCR);

6. poziva Evropsko komisijo in Svet, naj pripravita, skupaj z nevladnimi organizacijami in vlado Demokratične republike Kongo, humanitarni program za Demokratično republiko Kongo z namenom zagotovitve obsežnejše in boljše zdravstvene pomoči za prebivalce Konga;

7. poziva Evropsko komisijo, naj zagotovi podporo, vključno s finančno pomočjo, za organizacijo mirovne konference v mestu Kivu, da prebivalcem omogoči sodelovanje pri iskanju trajnih rešitev;

8. ustrezno upošteva medsebojno zavezanost Burundija, Demokratične republike Kongo, Ugande in Ruande ter zlasti skupno sporočilo, ki sta ga podpisali vladi Ruande in Demokratične republike Kongo v Nairobiju 9. novembra 2007, da bi našli usklajeno in trajno rešitev za varnostne težave v regiji, ter pohvali strani za njihovo prizadevanje;

9. poziva vse strani, naj strogo spoštujejo sprejete obveznosti, ter poziva ZN, EU, AU, partnerje zadevnih držav in skupino Friends of the Great Lakes (prijatelji Velikih jezer), naj trdno in dejavno podpirajo prizadevanje za izvajanje teh obveznosti, ter Pakt za varnost, stabilnost in razvoj regije Velikih jezer;

10. poziva vlado Demokratične republike Kongo, naj s pomočjo MONUC – katerega sredstva je treba povečati – in v skladu z odstavkom 9(b) skupnega sporočila z dne 9. novembra 2007"nujno začne vojaške operacije za razpustitev skupine nekdanji FAR/Interahamwe kot vojaške organizacije, ki izvaja genocid v Demokratični republiki Kongo", ter da se te operacije "izvajajo istočasno z operacijami za razpustitev ilegalnih oboroženih skupin v pokrajinah Severni in Južni Kivu";

11. pozdravlja pripravljenost, ki sta jo Ruanda in Demokratična republika Kongo izrazili med srečanjem svojih zunanjih ministrov v Kinšasi 3. in 4. septembra 2007, za normalizacijo odnosov med obema državama, ter ju pri tem spodbuja;

12. zahteva, da vse države podpisnice Pakta za varnost, stabilnost in razvoj v regiji Velikih jezer tega ratificirajo in ga v celoti izvajajo;

13. poziva k prizadevanjem na nacionalni in mednarodni ravni za krepitev pravne države v Demokratični republiki Kongo, zlasti na področju vodenja in varnosti;

14. poziva k obnovi in spoštovanju državne oblasti v celotni državi, kar pomeni razorožitev vseh milic;

15. poziva mednarodno skupnost, vključno z državami članicami EU in državami AKP, naj spoštujejo svoje obljube za sodelovanje z Demokratično republiko Kongo ter pomagajo pri doseganju stabilnosti na vzhodu države;

16. poziva ZN, EU, AU in druge partnerje Demokratične republike Kongo, naj še naprej podpirajo prizadevanja državnih organov za reformo vojske, policije, varnostnih služb in sodstva, da se ponovno vzpostavita država in njena oblast, vsi bistveni elementi za utrditev miru in varnosti v državi in regiji Velikih jezer;

17. je zadovoljna zaradi vzpostavitve demokratično izvoljenih institucij v Demokratični republiki Kongo ter poziva državne voditelje, naj sprejmejo vse potrebne pobude za utrditev demokracije in zagotovitev sodelovanja vseh dejavnih sil kongovskega naroda pri vodenju države na podlagi ustavnih pravil;

18. pozdravlja dejstvo, da je parlament Demokratične republike Kongo sprejel zakon, ki določa status politične opozicije, ter poziva k njegovi hitri razglasitvi in uspešnemu izvajanju;

19. poziva EU in mednarodne skupnosti, da podprejo organizacijo lokalnih in občinskih volitev, ki naj bi se prvotno izvedle leta 2007 kot zadnji korak volilnega postopka v Kongu;

20. je seznanjena z odločitvijo za pregled pogodb o izkoriščanju rudnih in gozdnih virov, podpisanih med vojno in v prehodnem obdobju, da se začnejo ponovna pogajanja o teh pogodbah, ter poziva vlado Demokratične republike Kongo, naj oblikuje pregledne mehanizme za upravljanje naravnih virov države, da parlamentu in civilni družbi omogoči predstavitev predlogov, ki so v interesu prebivalstva Konga;

21. meni, da so dostop do naravnega bogastva države, demokratični nadzor nad njim ter njegova enakomerna razdelitev v korist celotnemu prebivalstvu nenadomestljivi za trajnostni razvoj države;

22. poziva Evropsko komisijo in Svet EU, naj okrepita svoje sedanje sodelovanje z vlado Demokratične republike Kongo na področju nadzora izkoriščanja naravnih virov države;

23. naroči svojima sopredsednikoma, naj to resolucijo posredujeta Svetu AKP-EU, Evropski komisiji, vladam Demokratične republike Kongo in državam regije Velikih jezer, Generalnemu sekretariatu ZN in Komisiji AU.

[1] Skupna parlamentarna skupščina AKP-EU jo je sprejela 22. novembra 2007 v Kigaliju (Ruanda).

[2] UL C 226 E, 15.9.2005, str. 359.

--------------------------------------------------

Priloga V

Deklaracija iz Kigalija

za razvoju prijazne sporazume o gospodarskem partnerstvu

Skupna parlamentarna skupščina AKP-EU, srečanje v Kigaliju (Ruanda) od 19. do 22. novembra 2007:

I. Preambula

A. ker sporazum iz Cotonouja določa sporazum med vpletenimi stranmi za zaključek novih dogovorov o trgovanju, prilagojenih STO, ki postopno odpravlja trgovinske ovire med njimi in krepi sodelovanje na vseh področjih, pomembnih za trgovino in razvoj, ter nadgrajuje pravni red in izboljšuje dostop na trg,

B. ker ustanovitev regionalnih trgov predstavlja ključni instrument za uspešno izvajanje sporazumov o gospodarskem partnerstvu in ker regionalno povezovanje predstavlja pomembno podlago za družbeni in gospodarski razvoj držav AKP,

C. ker je cilj gospodarskega in trgovinskega sodelovanja AKP-EU spodbujati razvoj in postopno vključevanje držav AKP v svetovno gospodarstvo,

D. ker je v skladu z deklaracijo iz Cape Towna glavni cilj pogajanj o sporazumih o gospodarskem partnerstvu krepitev gospodarstev držav AKP,

E. ker poudarja, da se je v deklaraciji iz Cape Towna pozvalo k pripravi odprtih in preglednih pogajanj, ki upoštevajo razlike v virih in stopnji razvoja med pogajalskima stranema,

F. ker do zdaj iz različnih razlogov nobena od pogajalskih skupin AKP ni bila sposobna zaključiti pogajanj o celovitem sporazumu o gospodarskem partnerstvu,

II. Pogajalski postopek

1. je seznanjena, da so države AKP izjavile, da zahteva Evropska komisija od njih podpis sporazuma o gospodarskem partnerstvu in da je to v nasprotju z duhom partnerstva AKP-EU;

2. poziva Evropsko komisijo k priznanju, da države AKP potrebujejo več časa za celovito oceno posledic predlaganih sporazumov, glede na to, da resna pogajanja potekajo šele zadnji dve leti;

3. zaskrbljeno ugotavlja, da je Evropska komisija izjavila, da bodo, če se sporazumi ne sprejmejo, določene tarife za več izvoznih proizvodov iz držav AKP, ki niso najmanj razvite države, z začetkom veljavnosti 1. januarja 2008, ter da bo to ogrozilo blagostanje in možnosti za preživljanje več milijonov delavcev v državah AKP;

4. omenja nedavno odločitev Evropske komisije za sprejetje dvostopenjskega pristopa k preprečevanju motenj v trgovini za nekatere države AKP ter za nadaljevanje pogajanj po 31. decembru 2007 o celovitih in razvoju prijaznih sporazumih o gospodarskem partnerstvu;

5. poudarja pomen regionalnih trgov ter tega, da se je treba izogniti vsakemu dvostopenjskemu pristopu ali kateri koli drugi pobudi, ki lahko ogrozi tekoče postopke regionalnega povezovanja držav AKP;

6. poudarja, da mora Evropska komisija spoštovati obveznosti, sprejete v sporazumu iz Cotonouja, za zagotovitev, da se državam AKP – vključno z državami, ki niso najmanj razvite države –, ki ne morejo podpisati sporazuma o gospodarskem partnerstvu, predloži nov okvir za trgovanje, ki ustreza njihovemu trenutnemu položaju in je v skladu s členom 37(6) sporazuma iz Cotonouja;

7. poziva strani, naj v vse sporazume o gospodarskem partnerstvu vključijo klavzulo o rednem pregledu, zato da se oceni njihovo izvajanje in omogočijo vse potrebne prilagoditve;

III. Načela

Splošni pristop

8. verjame, da morajo vsi sklenjeni sporazumi, ne glede na to, ali gre za vmesne dogovore ali popolne sporazume o gospodarskem partnerstvu, zagotavljati, da se položaj nobene od držav ne poslabša po izteku roka za pogajanja;

9. poziva k ustreznemu znižanju praga, ki je bil določen v vmesnih sporazumih za pristop držav, ki niso najmanj razvite države, da ta ustreza njihovi stopnji razvoja;

10. poudarja, da mora biti postopek regionalnega povezovanja za regije, ki sklenejo sporazum o gospodarskem partnerstvu, osnovno načelo sporazumov o gospodarskem partnerstvu ter da morajo biti ti sporazumi v skladu s pobudami za regionalno povezovanje AKP in morajo prispevati k tem pobudam;

Izboljševanje dostopa na trg

11. meni, da za države, ki niso najmanj razvite države in še niso podpisale vmesnih dogovorov, sama pobuda "Vse razen orožja" (EBA) ni dovolj ter jo je treba povezati z izboljšanimi in poenostavljenimi pravili o poreklu;

12. poudarja, da je poenostavitev pravil o poreklu pogoj in da je treba v izvajanje novih sporazumov uvesti vso potrebno prilagodljivost;

13. poudarja, da mora Evropska komisija v sporazume vključiti ustrezne asimetrije, zlasti v zvezi z: opredelitvijo "celotne trgovine"; vključitvijo občutljivih proizvodov; dolžino prehodnih obdobij in hitrostjo liberalizacije na podlagi meril uspešnosti razvoja; zaščitnimi ukrepi reševanjem sporov;

14. ugotavlja, da lahko sklenitev nove generacije sporazumov o prosti trgovini z Evropsko komisijo povzroči nadaljnjo izgubo trgovinskih preferencialov, ki jih zdaj uživajo države AKP, ter da mora zato EU to upoštevati in zagotoviti ustrezno podporo za prilagajanje, boljšo konkurenčnost in diverzifikacijo držav AKP;

15. poziva k ustrezni finančni in tehnični pomoči za države AKP, da se jim omogoči izpolnjevanje uvoznih predpisov in standardov EU, s čimer se bodo v celoti izkoristile možnosti boljšega dostopa na trg;

Obravnava omejitev oskrbe

16. izraža zaskrbljenost zaradi številnih določb, ki jih je vložila Evropska komisija na področju storitev, konkurence, intelektualne lastnine in vladnih naročil, ker nekatere regije AKP ne želijo obravnavati teh vprašanj, ter spodbuja Evropsko komisijo k prilagodljivosti na tem področju;

17. obžaluje, da lahko zamude pri ratifikaciji popravljenega sporazuma iz Cotonouja preprečijo izvajanje 10. ERS, kar bo verjetno povzročilo primanjkljaj v letni porazdelitvi pomoči za sodelovanje AKP-EU, ter zato spodbuja vse strani, da čim prej zaključijo postopek ratifikacije;

18. poudarja, da mora sporazum "le za blago" poleg ERS vključevati posebne določbe o podpori za pomoč za trgovino, ki je povezana s sporazumi o gospodarskem partnerstvu, za gradnjo oskrbovalnih zmogljivosti in obravnavo družbenega vpliva liberalizacije trgovine v državah AKP;

19. razen tega poudarja, da zagotavljanje sredstev ERS ne sme biti povezano s podpisom sporazumov o gospodarskem sodelovanju, prav tako podpis teh sporazumov ne sme biti pogoj za pridobitev teh sredstev;

Diverzifikacija vladnega prihodka

20. poziva, naj se več pozornosti nameni izzivom diverzifikacije prihodka, s katerimi se srečujejo države AKP, zlasti ker bi se odpravile uvozne dajatve za praktično vso trgovino z EU;

21. pozdravlja predlog za ustanovitev regionalnih skladov sporazumov o gospodarskem sodelovanju, ki bi vključevali "instrument za fiskalno prilagajanje", sestavljen iz prispevkov Evropske komisije in držav članic EU, za zagotovitev finančne pomoči pobudam za diverzifikacijo prihodkov v državah AKP in za podporo pobudam za pravično trgovino;

Obravnava zunanjetrgovinskih vplivov reforme skupne kmetijske politike

22. poziva EU k zagotovitvi, da je vsaka reforma skupne kmetijske politike v celoti v skladu s cilji razvojne politike in sodelovanja z državami AKP;

23. verjame, da je treba pomembne izkušnje iz prejšnjih kmetijskih reform (vključno s prilagoditvami v sektorju banan in ruma ter reformo skupne kmetijske politike EU) uporabiti pri zasnovi in izvajanju spremljevalnih ukrepov za sektor sladkorja;

Načelo enakosti spolov

24. obžaluje, da se do zdaj niso razvili nobeni specifični pozitivni ukrepi za zaščito in spodbujanje pravic žensk in deklic v skladu s členom 31 sporazuma iz Cotonouja ter da se v pogajalskem postopku sporazuma o gospodarskem partnerstvu ni obravnavalo vključevanja načela enakosti spolov; zato poziva Evropsko komisijo, naj med pogajanji in po njihovem zaključku opravi sistematično analizo družbenega vpliva sporazumov o gospodarskem partnerstvu na najbolj ranljive skupine;

Sklep

25. se strinja z organizacijo pregledov nad delovanjem, ki bi jih izvajala Skupna parlamentarna skupščina, za javno spremljanje in pregledovanje vpliva izvajanja sporazuma o gospodarskem partnerstvu na trgovino in razvoj, za izboljšanje skladnosti politike za razvoj in oblikovanje mehanizmov za zagotavljanje odgovornosti in rednega poročanja o prispevku sporazumov o gospodarskem partnerstvu k enakomernemu in trajnostnemu razvoju;

26. ugotavlja, da bo Skupna parlamentarna skupščina nadaljevala delo za zagotavljanje, da noben nov okvir za trgovanje ne bo poslabšal položaja katere koli države ter da bodo novi sporazumi o trgovanju spodbujali gospodarsko uspešnost in trajnostni razvoj v vseh državah AKP.

--------------------------------------------------